b'\n_START_ARTICLE_\nCarlos Gardel\n_START_SECTION_\nSporni rojstni kraj\n_START_PARAGRAPH_\nNjegov nami\xc5\xa1ljeni rojstni kraj Tacuarembo v Urugvaju je \xc5\xa1e predmet razprav, vendar je vrsta znanstvenikov z dokumenti dokazala, da je bil rojen kot Charles Romuald Gard\xc3\xa9s v Toulouse-u, neznanemu o\xc4\x8detu in materi Berthi Gard\xc3\xa9s (1865\xe2\x80\x931943), ki je s sinom v starosti 27-ih mesecev odpotovala v Argentino, kjer je bilo njegovo ime hispanizirano. Verjetno se je za Urugvajca izdajal, da ne bi bil poklican v francosko vojsko med prvo svetovno vojno. Nekateri biografi postavljajo njegov rojstni kraj tudi v Abasto barrio (predel Buenos Aires-a), kjer je odra\xc5\xa1\xc4\x8dal in pre\xc5\xbeivel ve\xc4\x8dji del svojega \xc5\xbeivljenja. Mo\xc5\xbenost, katero naj bi podpirali tudi nekateri dokumenti in manj \xc5\xa1tevilni raziskovalci, dolo\xc4\x8dajo kot kraj rojstva kraj Tacuarembo v Urugvaju; njegova mati naj bi ga kasneje posvojila. Podatki se ne ujemajo z njegovimi dokazanimi obiski pri stricu in babici v Toulouseu in njegovim mladostnim psevdonimom\xc2\xa0\xc2\xbbFrancozek\xc2\xab._NEWLINE_Ko so Gardela spra\xc5\xa1evali po rojstnem kraju je odgovoril:\xc2\xa0\xc2\xbbRodil sem se v Buenos Airesu, v starosti dveh let\xc2\xab.\n_START_SECTION_\n\xc5\xbdivljenje in delo\n_START_PARAGRAPH_\nPrepevati je za\xc4\x8del v barih in na zabavah, med letoma 1913 in 1925 pa je \xc5\xa1irok repertoar narodnih pesmi pel v duetu s Jos\xc3\xa9jem Razzanom. Gardel je zaslovel \xc4\x8dez no\xc4\x8d, ko je leta 1917 skomponiral tango-canci\xc3\xb3n\xc2\xa0\xc2\xbbMi Noche Triste\xc2\xab\xc2\xa0in v hipu prodal 100.000 plo\xc5\xa1\xc4\x8d \xc5\xa1irom Latinske Amerike. Na glasbenih turnejah je potoval v Urugvaj, \xc4\x8cile, Brazilijo, Puerto Rico, Venezuelo, Kolumbijo in nastopil v Barceloni, Parizu in New Yorku. V prvih treh mesecih obiska v Parizu je prodal 70.000 plo\xc5\xa1\xc4\x8d. Z nara\xc5\xa1\xc4\x8dajo\xc4\x8do popularnostjo je posnel tudi ve\xc4\x8d filmov, ki so mu dejansko slu\xc5\xbeili kot dodatna reklama za njegovo glasbo._NEWLINE_Gardel je imel temen bartitonski glas, s katerim je uspel z nezmotljivo muzikalnostjo ustvariti na stotine kratkih (v povpre\xc4\x8dju 3-minutnih) tango skladb. Nekatera besedila pesmi je napisal Gardel sam (npr.\xc2\xa0\xc2\xbbMi Buenos Aires Querido\xc2\xab,\xc2\xa0\xc2\xbbVolver\xc2\xab,\xc2\xa0\xc2\xbbPor una cabeza\xc2\xab, itd.), sicer pa je bil njegov stalni sodelavec pisec besedil Alfredo Le Pera. Ko sta skupaj umrla v kolumbijski letalski nesre\xc4\x8di leta 1935, so \xc5\xbealovali milijoni njunih obo\xc5\xbeevalcev po vsej Latinski Ameriki. Nepregledne mno\xc5\xbeice ljudi so se gnetle v Kolumbiji, New Yorku, Riu de Janeiru (po tej poti sta trupli potovali nazaj v Argentino), da bi izrazili spo\xc5\xa1tovanje do glasbenika, ki je pravzaprav umrl na vrhuncu svoje kariere. Pokopan je na pokopali\xc5\xa1\xc4\x8du La Chacarita v Buenos Airesu._NEWLINE_Carlos Gardel je v Buenos Airesu \xc5\xa1e vedno simboli\xc4\x8dno prisoten, saj tamkaj\xc5\xa1nji prebivalci pravijo,\xc2\xa0\xc2\xbbda vsak dan poje bolj\xc5\xa1e\xc2\xab. Obo\xc5\xbeevalci pu\xc5\xa1\xc4\x8dajo pri\xc5\xbegane cigarete med prsti njegovega bronastega kipa v naravni velikosti ob tr\xc5\xbenici Abasto (arhitekt tr\xc5\xbenice je bil Slovenec Viktor Sul\xc4\x8di\xc4\x8d). Ena izmed Gardelovih najljub\xc5\xa1ih fraz, Veinte a\xc3\xb1os no es nada (dvajset let ni ni\xc4\x8d), je postala popularni r\xc3\xa9k po vsej Latinski Ameriki.'